arnastofnun/IGC-2024 huggingface dataset:
Þjóðfáni Íslendinga í þingsal Alþingis Nefndarálit - þingskjal nr. 1257

133. löggjafarþing 2006–2007.

Þskj. 1257 - 41. mál.

Nefndarálit um till. til þál. um þjóðfána Íslendinga í þingsal Alþingis.

Frá allsherjarnefnd.

Nefndin hefur fjallað um málið.

Í tillögunni er lagt til að þjóðfána Íslendinga verði komið fyrir í þingsal Alþingis. Í greinargerð með tillögunni er enn fremur lagt til að fánanum verði komið fyrir þannig að hann verði sýnilegur við eða nærri forsetastól.

Nefndin leggur til að tillagan verði samþykkt.

Ágúst Ólafur Ágústsson var fjarverandi við afgreiðslu málsins.

Bjarni Benediktsson skrifar undir álitið með fyrirvara.

Kolbrún Halldórsdóttir sat fundi nefndarinnar sem áheyrnarfulltrúi og er andvíg áliti þessu.

Alþingi, 15. mars 2007.

Bjarni Benediktsson,

form., frsm.,

með fyrirvara.

Guðjón Ólafur Jónsson.

Björgvin G. Sigurðsson.

Birgir Ármannsson.

Guðrún Ögmundsdóttir.

Kjartan Ólafsson.

Sigurður Kári Kristjánsson.

Sigurjón Þórðarson.
Samvinna vestnorrænna landa í baráttunni gegn reykingum Þingsályktun - þingskjal nr. 1260

133. löggjafarþing 2006–2007.

Nr. 13/133.

Þskj. 1260 - 77. mál.

Þingsályktun um samvinnu vestnorrænna landa og upplýsingamiðlun í baráttunni gegn reykingum.

Alþingi skorar á ríkisstjórnina, með hliðsjón af ályktun Vestnorræna ráðsins á ársfundi 2006, að auka samvinnu við landsstjórnir Færeyja og Grænlands í baráttunni gegn reykingum. Upplýsingamiðlun milli landanna verði efld og haldin námsstefna fyrir vestnorrænar heilbrigðisstéttir um málið.

Samþykkt á Alþingi 16. mars 2007.
Kennsla vestnorrænnar menningar í grunnskólum Þingsályktun - þingskjal nr. 1261

133. löggjafarþing 2006–2007.

Nr. 14/133.

Þskj. 1261 - 78. mál.

Þingsályktun um kennslu vestnorrænnar menningar í grunnskólum.

Alþingi ályktar, með hliðsjón af ályktun Vestnorræna ráðsins á ársfundi 2006, að skora á ríkisstjórn Íslands og landsstjórnir Færeyja og Grænlands að tekin verði upp kennsla í grunnskólum landanna um sögu, þjóðfélagsgerð, menningu og tungumál vestnorrænna nágrannaþjóða.

Samþykkt á Alþingi 16. mars 2007.
Útvíkkun fríverslunarsamnings Færeyja og Íslands Þingsályktun - þingskjal nr. 1262

133. löggjafarþing 2006–2007.

Nr. 15/133.

Þskj. 1262 - 83. mál.

Þingsályktun um útvíkkun fríverslunarsamnings Færeyja og Íslands (Hoyvíkur-samningsins)

Alþingi skorar á ríkisstjórnina, með hliðsjón af ályktun Vestnorræna ráðsins á ársfundi 2006, að ræða við landsstjórnir Færeyja og Grænlands um möguleikann á því að útvíkka fríverslunarsamninginn sem Færeyjar og Ísland hafa gert (Hoyvíkur-samninginn).

Samþykkt á Alþingi 16. mars 2007.
Sameiginleg stefna í ferðamálum fyrir Vestur-Norðurlönd Þingsályktun - þingskjal nr. 1263

133. löggjafarþing 2006–2007.

Nr. 16/133.

Þskj. 1263 - 84. mál.

Þingsályktun um sameiginlega stefnu í ferðamálum fyrir Vestur-Norðurlönd.

Alþingi beinir þeim tilmælum til ríkisstjórnarinnar, með hliðsjón af ályktun Vestnorræna ráðsins á ársfundi 2006, að hún móti í samvinnu við landsstjórnir Færeyja og Grænlands sameiginlega stefnu í ferðamálum fyrir Vestur-Norðurlönd.

Samþykkt á Alþingi 16. mars 2007.
Færanleg sjúkrastöð í Palestínu Nefndarálit - þingskjal nr. 1290

133. löggjafarþing 2006–2007.

Þskj. 1290 - 7. mál.

Nefndarálit um till. til þál. um kaup og rekstur á færanlegri sjúkrastöð í Palestínu.

Frá utanríkismálanefnd.

Nefndin hefur fjallað um málið. Umsagnir um málið bárust nefndinni frá Félaginu Ísland – Palestína, landlækni, Rauða krossi Íslands og Þróunarsamvinnustofnun Íslands.

Með tillögunni er lagt til að Alþingi álykti að fjármálaráðherra beiti sér fyrir því að fé verði veitt til kaupa og reksturs á færanlegri sjúkrastöð í Palestínu.

Alþingi ályktaði síðast um deilur Ísraels og Palestínumanna 30. apríl 2002 (þskj. 1446, 734. mál 127. löggjafarþings) en þar var m.a. lögð áhersla á að mannréttindi væru virt og öryggi óbreyttra borgara tryggt.

Talið er mikilvægt að kaupa og reka færanlega sjúkrastöð þar sem almenningur á örðugt með að sækja heilbrigðisþjónustu af því að hann hefur ekki fullt ferðafrelsi vegna ófriðar- ástands. Af þeim sökum er hentugast að hægt sé að færa sjúkrastöðina þangað sem þörfin er í Palestínu hverju sinni og má líta á það sem eins konar neyðaraðstoð vegna þess sérstaka ástands sem þarna ríkir.

Íslenska ríkið hefur stutt við Flóttamannaaðstoð Sameinuðu þjóðanna fyrir Palestínumenn (UNRWA). Undanfarin ár hafa framlögin verið hækkuð umtalsvert. Árið 2006 voru þau hækkuð úr rúmum 3 millj. kr. í 7 millj. kr. og nýlega tilkynnti utanríkisráðherra að framlögin yrðu tvöfölduð fyrir árið 2007 og næmu alls 14 millj. kr.

Nefndin fagnar þessum áherslum og telur rétt að frekari aðstoð verði veitt við Palestínumenn. Umsagnir sem nefndinni bárust voru auk þess undantekningarlaust jákvæðar og telur nefndin rétt að ríkisstjórnin beiti sér fyrir frekari aðstoð með kaupum á færanlegri sjúkrastöð eins og hér er lagt til.

Utanríkisráðuneyti fer með þróunarsamvinnu Íslands við önnur ríki og hefur ráðherra þegar lýst yfir aukinni aðstoð við flóttamannaaðstoðina.

Nefndin leggur til að málinu verði vísað til ríkisstjórnarinnar.

Alþingi, 15. mars 2007.

Halldór Blöndal,

form., frsm.

Jón Kristjánsson.

Drífa Hjartardóttir.

Jón Gunnarsson.

Össur Skarphéðinsson.

Bjarni Benediktsson.

Þórunn Sveinbjarnardóttir.

Steingrímur J. Sigfússon.
Breyting á IV. viðauka við EES-samninginn Nefndarálit - þingskjal nr. 1291

133. löggjafarþing 2006–2007.

Þskj. 1291 - 648. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 146/2005, um breytingu á IV. viðauka (Orka) við EES-samninginn.

Frá minni hluta utanríkismálanefndar.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 146/2005 frá 2. desember 2005, um breytingu á IV. viðauka (Orka) við EES- samninginn frá 2. maí 1992, og til að fella inn í samninginn reglugerð Evrópuþingsins og ráðsins (EB) nr. 1228/2003 frá 26. júní 2003 um skilyrði fyrir aðgangi að neti fyrir raforkuviðskipti yfir landamæri, tilskipanir Evrópuþingsins og ráðsins 2003/54/EB frá 26. júní 2003 um sameiginlegar reglur um innri markaðinn fyrir raforku og um niðurfellingu á tilskipun 96/92/EB, og 2003/55/EB frá 26. júní 2003 um sameiginlegar reglur um innri markaðinn fyrir jarðgas og um niðurfellingu á tilskipun 98/30/EB, ásamt ákvörðun framkvæmdastjórnarinnar 2003/796/EB frá 11. nóvember 2003 um að koma á fót evrópskum hópi eftirlitsaðila með rafmagni og gasi.

Í nefndinni var sérstaklega rætt um möguleika Íslands til að fá undanþágur frá tilteknum reglum framangreindra gerða vegna smæðar markaðarins og einangrunar. Ljóst er að megn óánægja er meðal neytenda á Íslandi eftir þær breytingar sem gerðar voru á íslenskri löggjöf árið 2003 í kjölfar upptöku nýrra gerða í EES-samninginn á þessu sviði. Miðað við fyrri reynslu hefur Alþingi gefist allt of skammur tími til að fara yfir málið. Þá skortir verulega á samráð við þingið um mótun nýrra EES-gerða. Minni hlutinn vekur athygli á þeirri staðreynd að þegar framkvæmdarvaldið er búið að ákveða að taka nýja EES-gerð upp í EES- samninginn fyrir sitt leyti á Alþingi í reynd mjög örðugt um vik.

Ísland er mjög auðugt að orkulindum og þær á að nýta almenningi til hagsbóta. Minni hlutinn vekur athygli á að eftir upptöku EES-reglnanna um raforkumarkaðinn hafa orðið verulegar hækkanir á raforkuverði til neytenda. Minni hlutinn hefur ítrekað haldið því fram að Íslendingar ættu að fá undanþágu frá reglunum enda er Ísland einangrað svæði og möguleikar á raforkuviðskiptum yfir landamæri nánast útilokuð. Efni þessara reglna hefur því í raun enga skírskotun til hins íslenska raforkumarkaðar. Innleiðing reglnanna hefur ekki verið íslenskum orkunotendum til hagsbóta.

Nefndin óskaði eftir greinargerð iðnaðarráðuneytis um innleiðingu raforkutilskipana í íslenskan rétt og um aðdraganda að upptöku gerðanna í EES-samninginn, innleiðingu þeirra í íslenskan rétt og möguleika Íslands á undanþágum. Fróðlegar upplýsingar koma þar fram um að möguleikar sem væntanlega voru til staðar á að fá undanþágu frá reglunum um sameiginlegan innri markað á EES-svæðinu hvað varðar viðskipti með raforku hafi ekki verið kannaðir og reyndir til þrautar.

Minni hlutinn telur að gerð hafi verið mikil mistök í þessum efnum og getur ekki stutt þetta mál, nú frekar en fyrr.

Alþingi, 16. mars 2007.

Steingrímur J. Sigfússon.
Breyting á IX. viðauka við EES-samninginn Þingsályktun - þingskjal nr. 1302

133. löggjafarþing 2006–2007.

Nr. 17/133.

Þskj. 1302 - 649. mál.

Þingsályktun um staðfestingu ákvörðunar sameiginlegu EES-nefndarinnar nr. 93/2006, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 93/2006 frá 7. júlí 2006, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2005/29/EB frá 11. maí 2005 um óréttmæta viðskiptahætti gagnvart neytendum á innri markaðnum og um breytingu á tilskipun ráðsins 84/450/EBE, tilskipunum Evrópuþingsins og ráðsins 97/7/EB, 98/27/EB og 2002/ 65/EB og reglugerð Evrópuþingsins og ráðsins (EB) nr. 2006/2004.

Samþykkt á Alþingi 16. mars 2007.
Breyting á XVIII. viðauka við EES-samninginn Þingsályktun - þingskjal nr. 1303

133. löggjafarþing 2006–2007.

Nr. 18/133.

Þskj. 1303 - 650. mál.

Þingsályktun um staðfestingu ákvörðunar sameiginlegu EES-nefndarinnar nr. 124/2006, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 124/2006 frá 22. september 2006, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES- samninginn frá 2. maí 1992, og fella inn í samninginn tilskipun Evrópuþingsins og ráðsins 2004/40/EB frá 29. apríl 2004 um lágmarkskröfur varðandi heilbrigði og öryggi að því er varðar áhættu starfsmanna vegna váhrifa eðlisfræðilegra áhrifavalda (rafsegulsviðs) (átjánda sértilskipun í skilningi 1. mgr. 16. gr. tilskipunar 89/391/EBE).

Samþykkt á Alþingi 16. mars 2007.
Samningar um gagnkvæma réttaraðstoð Þingsályktun - þingskjal nr. 1304

133. löggjafarþing 2006–2007.

Nr. 19/133.

Þskj. 1304 - 652. mál.

Þingsályktun um staðfestingu samninga milli Evrópusambandsins og lýðveldisins Íslands og konungsríkisins Noregs um málsmeðferð við afhendingu milli aðildarríkja Evrópusambandsins og Íslands og Noregs og gagnkvæma réttaraðstoð og staðfestingu ákvörðunar ráðherraráðs Evrópusambandsins nr. 2003/169/JHA.

Alþingi ályktar að heimila ríkisstjórninni:

1. að staðfesta fyrir Íslands hönd samning milli Evrópusambandsins og lýðveldisins Íslands og konungsríkisins Noregs um málsmeðferð við afhendingu milli aðildarríkja Evrópusambandsins og Íslands og Noregs, sem undirritaður var í Vín 28. júní 2006;

2. að staðfesta samning milli Evrópusambandsins og lýðveldisins Íslands og konungsríkisins Noregs um beitingu tiltekinna ákvæða samningsins frá 29. maí 2000 um gagnkvæma réttaraðstoð í sakamálum milli aðildarríkja Evrópusambandsins og bókunar við hann frá 16. október 2001, sem undirritaður var í Brussel 19. desember 2003;

3. að samþykkja ákvörðun ráðherraráðs Evrópusambandsins nr. 2003/169/JHA um það hvaða ákvæði samningsins frá 1995 um einfaldaða málsmeðferð við framsal milli aðildarríkja Evrópusambandsins og samningsins frá 1996 um framsal milli aðildarríkja Evrópusambandsins teljist vera þróun á Schengen-gerðunum samkvæmt samningnum um þátttöku lýðveldisins Íslands og konungsríkisins Noregs í framkvæmd, beitingu og þróun Schengen-gerðanna.

Samþykkt á Alþingi 16. mars 2007.
Samningur um afmörkun hafsvæðisins milli Íslands og Færeyja Þingsályktun - þingskjal nr. 1305

133. löggjafarþing 2006–2007.

Nr. 20/133.

Þskj. 1305 - 640. mál.

Þingsályktun um staðfestingu samnings milli Íslands annars vegar og Danmerkur og Færeyja hins vegar um afmörkun hafsvæðisins milli Íslands og Færeyja.

Alþingi ályktar að heimila ríkisstjórninni að staðfesta fyrir Íslands hönd samning milli ríkisstjórnar Íslands annars vegar og ríkisstjórnar konungsríkisins Danmerkur og landstjórnar Færeyja hins vegar um afmörkun hafsvæðisins milli Íslands og Færeyja sem gerður var í Kaupmannahöfn og Reykjavík 1. og 2. febrúar 2007.

Samþykkt á Alþingi 16. mars 2007.
Samningur milli Fríverslunarsamtaka Evrópu og Egyptalands Þingsályktun - þingskjal nr. 1306

133. löggjafarþing 2006–2007.

Nr. 21/133.

Þskj. 1306 - 684. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Arabíska lýðveldisins Egyptalands.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli aðildarríkja Fríverslunarsamtaka Evrópu og Arabíska lýðveldisins Egyptalands sem undirritaður var 27. janúar 2007 í Davos í Sviss.

Samþykkt á Alþingi 16. mars 2007.
Minning tveggja alda afmælis Jóns Sigurðssonar forseta Þingsályktun - þingskjal nr. 1308

133. löggjafarþing 2006–2007.

Nr. 22/133.

Þskj. 1308 - 704. mál.

Þingsályktun um minningu tveggja alda afmælis Jóns Sigurðssonar forseta.

Alþingi ályktar að fela forsætisráðherra að skipa nefnd til að undirbúa hvernig minnast eigi þess að 17. júní 2011 verða liðin 200 ár frá fæðingu Jóns Sigurðssonar forseta.

Stjórnmálaflokkar sem eiga fulltrúa á Alþingi tilnefni hver um sig einn í nefndina, forseti Alþingis einn og Hrafnseyrarnefnd einn.

Forsætisráðuneyti láti nefndinni í té starfsaðstöðu.

Nefndin geri fyrstu tillögur eigi síðar en í árslok 2008 en vinni síðan að undirbúningi hátíðarhalda á árinu 2011. Nefndin leiti enn fremur eftir tillögum frá stofnunum og samtökum sem tengjast minningu Jóns Sigurðssonar forseta.

Samþykkt á Alþingi 16. mars 2007.
Láglendisvegir Nefndarálit - þingskjal nr. 1330

133. löggjafarþing 2006–2007.

Þskj. 1330 - 15. mál.

Nefndarálit um till. til þál. um láglendisvegi.

Frá samgöngunefnd.

Nefndin hefur fjallað um málið. Umsagnir bárust frá Eyþingi, Byggðastofnun, Vegagerðinni, Félagi hópferðaleyfishafa, ríkislögreglustjóra og rannsóknarnefnd umferðarslysa.

Með tillögu þessari er lagt til að Vegagerðinni verði falið að vinna tillögur sem byggjast á því að allar helstu leiðir á þjóðvegi 1, Vestfjörðum og norðausturhluta landsins verði á láglendi, undir 200 m hæð yfir sjó. Lagt er til að við gerð þessara tillagna taki Vegagerðin mið af auknu öryggi og styttingu leiða milli suðvesturhornsins og annarra landsvæða, svo og innan landsvæða.

Nefndin leggur til að tillögunni verði vísað til ríkisstjórnarinnar.

Kristján L. Möller og Þórunn Sveinbjarnardóttir voru fjarverandi við afgreiðslu málsins.

Jón Bjarnason var áheyrnarfulltrúi við afgreiðslu málsins og er hann samþykkur áliti þessu.

Alþingi, 17. mars 2007.

Guðmundur Hallvarðsson,

form., frsm.

Herdís Á. Sæmundardóttir.

Anna Kristín Gunnarsdóttir.

Guðjón Hjörleifsson.

Sigurrós Þorgrímsdóttir.

Jón Kristjánsson.

Guðjón A. Kristjánsson.
Þjónustumiðstöð fyrir útgerð og siglingar í Norðurhöfum Nefndarálit - þingskjal nr. 1331

133. löggjafarþing 2006–2007.

Þskj. 1331 - 553. mál.

Formbreyting.

Nefndarálit um till. til þál. um þjónustumiðstöð fyrir útgerð og siglingar í Norðurhöfum.

Frá samgöngunefnd.

Nefndin hefur fjallað um málið. Með tillögu þessari er lagt til að ríkisstjórninni verði falið að gera úttekt á möguleikum þess að á Vestfjörðum verði þjónustumiðstöð og umskipunarhöfn fyrir útgerð og siglingar í Norðurhöfum í samráði við heimamenn.

Nefndin leggur til að tillagan verði samþykkt.

Kristján L. Möller og Þórunn Sveinbjarnardóttir voru fjarverandi við afgreiðslu málsins.

Jón Bjarnason var áheyrnarfulltrúi við afgreiðslu málsins og er samþykkur áliti þessu.

Alþingi, 17. mars 2007.

Guðmundur Hallvarðsson,

form., frsm.

Herdís Á. Sæmundardóttir.

Anna Kristín Gunnarsdóttir.

Guðjón Hjörleifsson.

Sigurrós Þorgrímsdóttir.

Jón Kristjánsson.

Guðjón A. Kristjánsson.
Samningur Evrópuráðsins um aðgerðir gegn mansali Nefndarálit - þingskjal nr. 1334

133. löggjafarþing 2006–2007.

Þskj. 1334 - 80. mál.

Nefndarálit um till. til þál. um fullgildingu samnings Evrópuráðsins um aðgerðir gegn mansali.

Frá allsherjarnefnd.

Nefndin hefur fjallað um málið. Umsagnir bárust frá stýrihópi Kvennakirkjunnar, Jafnréttisstofu, Mannréttindaskrifstofu Íslands, Alþjóðahúsinu ehf., Kvenréttindafélagi Íslands, embætti ríkissaksóknara, Samtökum kvenna af erlendum uppruna á Íslandi, Útlendingastofnun, embætti ríkislögreglustjórans, Amnesty International á Íslandi og Kvenfélagasambandi Íslands.

Í tillögunni er lagt til að ríkisstjórninni verði falið að fullgilda samning Evrópuráðsins um aðgerðir gegn mansali, en hann var samþykktur og lagður fram til undirritunar á þriðja leiðtogafundi ráðsins í Varsjá 16. maí 2005. Ísland var í hópi þeirra ríkja sem undirrituðu samninginn sama dag en hann öðlast ekki gildi fyrr en tíu ríki hafa fullgilt hann, og þar af þurfa a.m.k. átta að vera aðildarríki Evrópuráðsins. Þetta markmið hefur ekki enn náðst.

Mansal er mikið vandamál í Evrópu. Í því sambandi bendir nefndin m.a. á að á vorfundi Evrópuráðsþingsins í Strassborg dagana 10. –13. apríl 2006 var mansal kvenna og barna til kynlífsþrælkunar í tengslum við heimsmeistaramótið í knattspyrnu sem fram undan var í Þýskalandi til sérstakrar umræðu, en tugþúsundir kvenna voru seldar mansali þangað í tengslum við keppnina. Í ályktun sem samþykkt var á fundinum minnti Evrópuráðsþingið á samninginn og hvatti ríkisstjórnir ríkja Evrópuráðsins til að staðfesta hann án tafar. Þetta kemur fram í skýrslu Íslandsdeildar Evrópuráðsþingsins fyrir árið 2006 (551. mál).

Nefndin leggur til smávægilega orðalagsbreytingu á tillögugreininni í því skyni að veita ríkisstjórninni ráðrúm til að hefja undirbúning að fullgildingu samningsins.

Nefndin leggur til að tillagan verði samþykkt með svofelldri

BREYTINGU:

Tillögugreinin orðist svo:

Alþingi ályktar að fela ríkisstjórninni að hefja undirbúning að fullgildingu samnings Evrópuráðsins um aðgerðir gegn mansali sem undirritaður var í Varsjá í Póllandi 16. maí 2005.

Sigurjón Þórðarson var fjarverandi við afgreiðslu málsins.

Kolbrún Halldórsdóttir sat fundi nefndarinnar sem áheyrnarfulltrúi og er samþykk áliti þessu.

Alþingi, 17. mars 2007.

Bjarni Benediktsson,

form., frsm.

Guðjón Ólafur Jónsson.

Ágúst Ólafur Ágústsson.

Björgvin G. Sigurðsson.

Birgir Ármannsson.

Guðrún Ögmundsdóttir.

Kjartan Ólafsson.

Sigurður Kári Kristjánsson.
Störf án staðsetningar á vegum ríkisins Nefndarálit - þingskjal nr. 1335

133. löggjafarþing 2006–2007.

Þskj. 1335 - 43. mál.

Nefndarálit um till. til þál. um störf án staðsetningar á vegum ríkisins.

Frá iðnaðarnefnd.

Nefndin hefur fjallað um málið.

Með tillögunni er ríkisstjórninni falið að skilgreina störf á vegum stofnana og fyrirtækja í eigu ríkisins sem unnt væri að vinna fjarri hefðbundinni starfsstöð þeirra. Lagt er til að þessi störf verði framvegis auðkennd sérstaklega í starfsauglýsingum ríkisins og að það geti orðið grundvöllur að því að jafna aðgengi landsmanna að störfum hins opinbera, styrkja landsbyggðina, draga úr kostnaði í ríkisrekstri og stækka hóp hæfra umsækjenda um störf. Einnig geti frumkvæði ríkisins í þessum efnum orðið sveitarfélögum og aðilum í einkarekstri hvatning til að gera hið sama.

Nefndin bendir einnig á að nútímatækni eykur möguleika fólks til að stunda störf heiman frá sér með fjarskiptasambandi hvort heldur er á höfuðborgarsvæðinu eða landsbyggðinni.

Jóhann Ársælsson, Helgi Hjörvar og Jón Kr. Óskarsson voru fjarverandi við afgreiðslu málsins.

Nefndin leggur til að tillagan verði samþykkt óbreytt.

Alþingi, 17. mars 2007.

Hjálmar Árnason,

form., frsm.

Sigríður A. Þórðardóttir.

Kristinn H. Gunnarsson.

Gunnar Örlygsson.

Ingvi Hrafn Óskarsson.

Guðjón Hjörleifsson.
Breyting á IV. viðauka við EES-samninginn Þingsályktun - þingskjal nr. 1388

133. löggjafarþing 2006–2007.

Nr. 24/133.

Þskj. 1388 - 648. mál.

Þingsályktun um staðfestingu ákvörðunar sameiginlegu EES-nefndarinnar nr. 146/2005, um breytingu á IV. viðauka (Orka) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 146/2005 frá 2. desember 2005, um breytingu á IV. viðauka (Orka) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (EB) nr. 1228/2003 frá 26. júní 2003 um skilyrði fyrir aðgangi að neti fyrir raforkuviðskipti yfir landamæri, tilskipanir Evrópuþingsins og ráðsins 2003/54/EB frá 26. júní 2003 um sameiginlegar reglur um innri markaðinn fyrir raforku og um niðurfellingu á tilskipun 96/92/EB, og 2003/55/EB frá 26. júní 2003 um sameiginlegar reglur um innri markaðinn fyrir jarðgas og um niðurfellingu á tilskipun 98/30/EB, ásamt ákvörðun framkvæmdastjórnarinnar 2003/796/EB frá 11. nóvember 2003 um að koma á fót evrópskum hópi eftirlitsaðila með rafmagni og gasi.

Samþykkt á Alþingi 17. mars 2007.
Náms- og starfsráðgjöf í grunn- og framhaldsskólum Þingsályktun - þingskjal nr. 1392

133. löggjafarþing 2006–2007.

Nr. 25/133.

Þskj. 1392 - 42. mál.

Þingsályktun um eflingu náms- og starfsráðgjafar í grunn- og framhaldsskólum.

Alþingi ályktar að fela menntamálaráðherra að skipa nefnd sem kanni gildi þess og gagn að auka náms- og starfsráðgjöf í grunn- og framhaldsskólum, sem úrræðis gegn brottfalli nemenda í framhaldsskólum og fyrir farsælt náms- og starfsval. Nefndin kanni sérstaklega ástæður þess að svo stór hluti nemenda velur bóknám að loknum grunnskóla, hver séu áhrif foreldra og kennara á náms- eða starfsval og hvaða hugmyndir grunnskólanemendur hafi um framhaldsnám og störf að námi loknu. Jafnframt geri nefndin samanburð á náms- og starfsráðgjöf í helstu nágrannalöndum, svo og árangri ráðgjafar og annarra úrræða gegn brottfalli.

Ráðherra skili Alþingi skýrslu um niðurstöður nefndarinnar, þar á meðal tillögum um aukna náms- og starfsráðgjöf og fyrirkomulag hennar ef niðurstöður hníga í þá átt, fyrir 15. nóvember 2007.

Samþykkt á Alþingi 17. mars 2007.
Skipulögð leit að krabbameini í ristli Þingsályktun - þingskjal nr. 1393

133. löggjafarþing 2006–2007.

Nr. 26/133.

Þskj. 1393 - 221. mál.

Þingsályktun um skipulagða leit að krabbameini í ristli.

Alþingi ályktar að fela heilbrigðis- og tryggingamálaráðherra í samráði við landlækni að hefja undirbúning að skimun fyrir krabbameini í ristli og endaþarmi þannig að skipuleg leit hefjist á árinu 2008.

Samþykkt á Alþingi 17. mars 2007.
Þjóðfáni Íslendinga í þingsal Alþingis Þingsályktun - þingskjal nr. 1394

133. löggjafarþing 2006–2007.

Nr. 27/133.

Þskj. 1394 - 41. mál.

Þingsályktun um þjóðfána Íslendinga í þingsal Alþingis.

Alþingi ályktar að í þingsal Alþingis skuli vera þjóðfáni Íslendinga.

Samþykkt á Alþingi 17. mars 2007.
Samningur Evrópuráðsins um aðgerðir gegn mansali Þingsályktun - þingskjal nr. 1401

133. löggjafarþing 2006–2007.

Nr. 28/133.

Þskj. 1401 - 80. mál.

Þingsályktun um fullgildingu samnings Evrópuráðsins um aðgerðir gegn mansali.

Alþingi ályktar að fela ríkisstjórninni að hefja undirbúning að fullgildingu samnings Evrópuráðsins um aðgerðir gegn mansali sem undirritaður var í Varsjá í Póllandi 16. maí 2005.

Samþykkt á Alþingi 17. mars 2007.
Þjónustumiðstöð fyrir útgerð og siglingar í Norðurhöfum Þingsályktun - þingskjal nr. 1402

133. löggjafarþing 2006–2007.

Nr. 29/133.

Þskj. 1402 - 553. mál.

Þingsályktun um þjónustumiðstöð fyrir útgerð og siglingar í Norðurhöfum.

Alþingi ályktar að fela ríkisstjórninni að gera úttekt á möguleikum þess að efla norðanverða Vestfirði sem miðstöð þjónustu við vaxandi fiskveiðar við Austur-Grænland og skoða sérstaklega þann kost að þjónustumiðstöð og umskipunarhöfn fyrir siglingar í Norðurhöfum verði á Vestfjörðum. Haft verði náið samráð við heimamenn við gerð úttektarinnar.

Samþykkt á Alþingi 17. mars 2007.